SVT ดีเดย์เทรดพรุ่งนี้! คาดกระแสตอบรับดี ชูประสบการณ์ Vending Machine กว่า 20 ปี
SVT พร้อมเทรดกระดาน SET วันที่ 5 ต.ค.นี้ ในกลุ่ม Commerce หวังนำเงินขยายธุรกิจเติบโตยั่งยืน เดินหน้าติดตั้งเครื่องจำหน่ายสินค้าอัตโนมัติครบ 20,000 เครื่องในปี 2566
SVT พร้อมเทรดวันที่ 5 ต.ค.นี้ กลุ่ม Commerce หวังนำเงินขยายธุรกิจ เดินหน้าติดตั้งเครื่องจำหน่ายสินค้าอัตโนมัติครบ 20,000 เครื่องในปี 2566
4 ต.ค. 2564

นางอาภัสรา ภาณุพัฒนา กรรมการผู้อำนวยการ บริษัท ซันเวนดิ้ง เทคโนโลยี จำกัด (มหาชน) หรือ SVT ผู้ดำเนินธุรกิจค้าปลีกผ่านเครื่องจำหน่ายสินค้าอัตโนมัติ (Vending Machine-VM) ภายใต้แบรนด์ SUN Vending เปิดเผยว่า บริษัทฯ เตรียมความพร้อมที่จะนำบริษัทเข้าเป็นบริษัทจดทะเบียนในตลาดหลักทรัพย์แห่งประเทศไทย (SET) ในกลุ่ม Commerce วันที่ 5 ตุลาคม 2564 ซึ่งนับได้ว่าบริษัทฯ เป็นผู้นำธุรกิจค้าปลีกผ่านเครื่องจำหน่ายสินค้าอัตโนมัติ (VM) ที่นำเทคโนโลยีเข้ามาเสริมความแข็งแกร่งให้ธุรกิจ และถือเป็นบริษัทที่ประกอบธุรกิจหลักจำหน่ายสินค้าผ่าน (VM) รายแรก ที่เข้าจดทะเบียนในตลาดหลักทรัพย์แห่งประเทศไทย (SET)
นอกจากนี้ จุดเด่นของ SVT คือ มีประสบการณ์ความเชี่ยวชาญมายาวนานกว่า 20 ปี โดยมีโรงงานผลิตประกอบ (Refurbishment) เป็นของตนเอง และมีเครื่องจำหน่ายสินค้าอัตโนมัติ ติดตั้งให้บริการมากกว่า 13,884 เครื่อง ครอบคลุมพื้นที่ให้บริการ 26 จังหวัด ผ่านศูนย์กระจายสินค้าและดูแลรักษาเครื่อง VM (Logistics center) รวม 11 สาขา ทำให้บริษัทมีสินค้าให้บริการถึงประมาณ 700 รายการ (SKUs) และมีแผนการที่จะขยายสาขาเพิ่มเติมอีก  3 สาขาในภาคเหนือ ภาคตะวันออกเฉียงเหนือ และภาคใต้ตามลำดับ รวมถึงบริษัทฯ มีเป้าหมายที่จะติดตั้งให้บริการเครื่องจำหน่ายสินค้าอัตโนมัติให้ครบ 20,000 เครื่องภายในปี 2566
ทั้งนี้ SVT จำหน่ายสินค้าผ่านเครื่องจำหน่ายสินค้าอัตโนมัติ ทั้งหมด 4 รูปแบบ ประกอบด้วย 1. เครื่องจำหน่ายสินค้าประเภทเครื่องดื่ม (Can &amp; Bottle) 2. เครื่องจำหน่ายสินค้าแบบบานกระจก (Glass Front) 3. เครื่องจำหน่ายสินค้าประเภทถ้วยแบบร้อนเย็น (Cup Hot and Cold) และ4. เครื่องสำหรับขายอาหารกึ่งสำเร็จรูป (Noodle) สินค้าที่จำหน่ายผ่านเครื่องจำหน่ายสินค้าอัตโนมัติเป็นสินค้าอุปโภคบริโภค เช่น เครื่องดื่ม,ขนมขบเคี้ยว, บะหมี่กึ่งสำเร็จรูป, ขนมปังเบอเกอรี, อุปกรณ์เสริมสำหรับมือถือ และหน้ากากอนามัย ฯลฯ
ด้าน นายวิชา โตมานะ กรรมการผู้จัดการ สายงานวาณิชธนกิจ บริษัทหลักทรัพย์ ฟิลลิป (ประเทศไทย) จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจัดจำหน่ายหุ้นสามัญเพิ่มทุน เปิดเผยว่า ธุรกิจของ SVT มีความโดดเด่นในด้านธุรกิจค้าปลีกผ่านเครื่องจำหน่ายสินค้าอัตโนมัติ
โดยมีความเป็นผู้นำด้านธุรกิจค้าปลีกผ่านเครื่องจำหน่ายสินค้าอัตโนมัติ (VM) ซึ่งเป็นการค้าปลีกในรูปแบบใหม่ที่นำเทคโนโลยีมาต่อยอดในการบริหารจัดการสินค้าและการรับชำระเงินในรูปแบบไร้เงินสด (Cashless payment) ผ่านช่องทาง Application ต่างๆ  ทำให้คาดว่าหุ้น SVT จะได้รับการตอบรับที่ดีจากนักลงทุน